b'\n_START_ARTICLE_\nSerena Williams\n_START_SECTION_\nKarriere\n_START_PARAGRAPH_\nSerena vandt sin f\xc3\xb8rste tennisturnering da hun var fire og et halvt \xc3\xa5r gammel. F\xc3\xb8r hun var 10 \xc3\xa5r havde hun deltaget i 49 turneringer, og vundet 46 af dem._NEWLINE_Hun blev professionel i september 1995, 14 \xc3\xa5r gammel. I 1997, da hun var rangeret som nummer 304 i verden, slog hun b\xc3\xa5de Monica Seles og Mary Pierce i turneringen Ameritech Open i Chicago. Hun endte s\xc3\xa6sonen som nummer 99 i verden. Hun n\xc3\xa5ede f\xc3\xb8rste gang toppen af WTA-ranglisten 8. juli 2002, efter at hun f\xc3\xb8rste gang havde vundet s\xc3\xa5vel French Open som Wimbledon dette \xc3\xa5r, begge for f\xc3\xb8rste gang. Hun har i alt ligget p\xc3\xa5 f\xc3\xb8rstepladsen i 316 uger, hvilket er tredjebedst blandt alle siden indf\xc3\xb8relsen af den \xc3\xa5bne periode i 1968. Hendes l\xc3\xa6ngste sammenh\xc3\xa6ngende periode p\xc3\xa5 f\xc3\xb8rstepladsen var p\xc3\xa5 186 uger, hvilket er rekord (delt med Steffi Graf). Blandt hendes mange sejre er 23 grand slam-sejre, heraf syv i b\xc3\xa5de Australian Open og Wimbledon; de 23 sejre er ogs\xc3\xa5 rekord i den \xc3\xa5bne periode. Serena Williams har endvidere spillet en hel del double med s\xc3\xb8steren Venus. Parret har ligeledes haft stor succes, idet de har vundet 23 turneringer, heraf 14 grand slam-turneringer. Endelig har hun spillet nogle f\xc3\xa5 turneringer i mixed double, og det har givet to grand slam sejre sammen med Max Mirnyi. I OL-sammenh\xc3\xa6ng har hun fire triumfer: Guld i single ved OL i London 2012 samt guld i double sammen med Venus ved OL i 2000, 2008 og 2012.\n_START_SECTION_\nPrivat\n_START_PARAGRAPH_\nI 2011 blev s\xc3\xb8steren Venus Williams diagnosticeret med lidelsen Sj\xc3\xb6grens syndrom(sv) og i forl\xc3\xa6ngelse heraf besluttede Venus at overg\xc3\xa5 til en vegansk / raw di\xc3\xa6t, efterf\xc3\xb8lgende besluttede Serena at g\xc3\xb8re det samme i solidaritet med s\xc3\xb8steren._NEWLINE_Efter sin seneste grand slam-sejr i Australian Open 2017 har Serena Williams meldt afbud til flere turneringer p\xc3\xa5 grund af en kn\xc3\xa6skade, og i april samme \xc3\xa5r blev det offentliggjort, at hun er gravid og dermed ikke spiller resten af \xc3\xa5ret. Den 1. september 2017, f\xc3\xb8dte Williams en pige, som har f\xc3\xa5et navnet Alexis Olympia Ohanian, Jr.'